གསུམ་པ་གསུང་རྟེན་ཡི་གེའི་བྱུང་ཚུལ་ནི།ཆོས་འཁོར་རིམ་པ་གསུམ་བསྐོར་བའི་དུས་སུ་ཞུ་བ་པོ་རྣམ་ལ་མི་བརྗེད་པའི་གཟུངས་ཐོབ་པའི་ཕྱིར་ཐུགས་ལ་འཛིན་པ་ལས་ཡི་གེ་འབྲི་སྲོལ་མེད་ནའང་ཕྱིས་སུ་བཀའ་ལ་ལྷད་བཅུག་པ་དང་ཉམས་པའི་སྐྱོན་སོགས་དུ་མ་གཟིགས་ནས་བཀའ་བསྡུ་ལེན་གསུམ་བྱས་པའི་དུས་སུ་ཡི་གེར་བཏབས་པར་བཤད་ཀྱང་།ཆོས་འཁོར་བར་པའི་དུས་སུ་ལྷའི་དབང་པོ་བརྒྱ་བྱིན་གྱིས་གསེར་གྱི་གླེགས་བུ་ལ་བཻཌཱུརྱ་ཞུན་མས་ཤེར་ཕྱིན་བྲིས་པ་དང་།རྒྱལ་མཚན་གྱི་རྩེ་མོའི་དཔུང་རྒྱན་སོགས་གླེགས་བམ་དུ་བྲིས་ནས་རྒྱལ་མཚན་གྱི་རྩེར་བཏགས་པས་ལྷ་མིན་གྱི་གཡུལ་ངོ་བཟློག་པའི་ཚུལ་སོགས་ལ་དཔག་ན་བཀའ་བསྡུའི་སྔོན་ཞིག་ནས་སངས་རྒྱས་ཀྱི་བཀའ་འགའ་ཡི་གེའི་གཟུགས་སུ་ཡོད་པ་མཚོན་ནུས་པ་དང་།མ་ཚད་མཁས་པའི་དབང་པོ་དེའུ་དམར་དགེ་བཤེས་བསྟན་འཛིན་ཕུན་ཚོགས་ཀྱི་ཞལ་ནས།ཕྱིས་ནས་སླད་པའི་ཉམས་སྐྱོན་སོགས།།དགོས་པའི་བཀའ་བསྡུ་ལན་གསུམ་སོགས།།བྱས་དུས་ཡི་གེར་བཏབས་པ་ནི།།སྤྱི་ལ་གྲགས་པ་ཆེ་ནའང་།།འདུལ་བ་ལུང་ལས་སྟོན་པའི་བཀའ།།གླེགས་བམ་འཚོང་དུ་མ་གནང་སྟེ།།མུ་ཏིག་གི་གཞུང་འཚོང་དུ་གནང་།།ཞེས་སོགས་བཤད་པས་སྔར་ཡོད་གྲུབ།ཞེས་གསུང་སོ།།